KIRJALLINEN KYSYMYS E-2201/01 esittäjä(t): María Ayuso González (PPE-DE) komissiolle. Maaseudun kehittämistä koskeva Leader+-yhteisöaloite.



Virallinen lehti nro 040 E , 14/02/2002 s. 0216 - 0217



KIRJALLINEN KYSYMYS E-2201/01 esittäjä(t): María Ayuso González (PPE-DE) komissiolle (23. heinäkuuta 2001) Aihe: Maaseudun kehittämistä koskeva Leader+-yhteisöaloite Komission 14. huhtikuuta 2000 jäsenvaltioille antamassa tiedonannossa(1) todetaan muun muassa, että Leader-aloitteen vahvuudet ovat seuraavat: - paikallisten toimijoiden saaminen mukaan pohdintaan ja vastuunottoon alueensa tulevaisuudesta, - hajautettu ja kokonaisvaltainen alueellinen lähestymistapa, joka perustuu alhaalta ylöspäin kanavoituun toimintaan. - Tiedonannossa todetaan myös, että Leader+:n tavoitteena on edistää ja auttaa maaseudun toimijoita pohtimaan alueensa mahdollisuuksia pidemmällä aikavälillä ja että yhteistyönäkökohta on laajassa merkityksessä olennainen osa Leader+-aloitetta. 1. Eikö juuri paikallisten toimijoiden olisi saatava toimia vapaasti sillä edellytyksellä, että ne täyttävät komission asettamat ehdot, ja eikö se ole nimenomaan komission tiedonannon tarkoittama tavoite? 2. Voiko aluehallitus päättää, mihin paikallisiin toimintaryhmiin kunnat voivat kuulua? 3. Katsooko komissio, että kyse on vapaasta, vapaaehtoisesta ja spontaanista yhteistyöstä, jos aluehallitus asettaa omat ehtonsa alueen kunnille ja muille aluehallintoyksiköille? (1) EYVL C 139, 18.5.2000, s. 5. Franz Fischlerin komission puolesta antama yhteinen vastaus kirjallisiin kysymyksiin E-2201/01, E-2202/01 ja E-2203/01 (5. syyskuuta 2001) Arvoisa parlamentin jäsen on esittänyt komissiolle useita kysymyksiä maaseudun kehittämistä koskevasta Leader+-yhteisöaloitteesta ja erityisesti sen soveltamisesta Kastilia- La-Manchan itsehallintoyhteisössä. Kysymyksissä epäillään erityisesti Kastilia- La-Manchan aluehallinnon ja itsehallintoyhteisön kapasiteettia päättää maaseudun kehittämistä koskevasta erityisestä strategiasta ja sen soveltamista Leader+-aloitteen yhteydessä, kun otetaan huomioon, että tavoitteena on saada paikalliset toimijat mukaan aloitteen toteuttamiseen. Tässä yhteydessä on aiheellista palauttaa mieleen tietyt pääkohdat komission 14. huhtikuussa 2000 jäsenvaltioille osoittamassa tiedonannossa(1), jossa vahvistetaan maaseudun kehittämistä koskevan Leader+-yhteisöaloitteen suuntaviivat vuosille 2000-2006. Tiedonannon tavoitteena on kannustaa ja auttaa maaseudun toimijoita pohtimaan alueensa pitkän aikavälin mahdollisuuksia täydentämällä Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annettuun neuvoston asetukseen (EY) N:o 1257/1999(2) perustuvia pääohjelmia (tiedonannon 8 kohta). Tämän perusteella on selvää, että paikallisten toimintaryhmien jäsenet määrittelevät ja panevat täytäntöön alueensa kehittämisstrategian (tiedonannon 12 kohta). Ohjelmalohkossa 1 - Alueelliset ja yhteiset maaseudun kehittämistä koskevat pilottistrategiat tarkennetaan (tiedonannon 14 kohta), että kunkin jäsenvaltion on ilmoitettava maaseutualueidensa erityistilanteen mukaisesti ne perusteet, joita sovelletaan valittaessa ehdotuspyynnön avulla paikallisten toimintaryhmien laatimat kehittämissuunnitelmat. Komission tiedonannossa esitetyn alhaalta ylöspäin suuntautuvan lähestymistavan mukaisesti muodostettavat ryhmät määrittelevät toiminta-alueen. Kaikki mahdolliset toimintaryhmät, jotka täyttävät jäljempänä esitetyt yleiset edellytykset, voivat tehdä tarjouksen ja tulla valituiksi. Vaikka Leader+-yhteisöaloite on jatkoa Leader I et Leader II -yhteisöaloitteille, Leader II -yhteisöaloitteeseen osallistuneet toimintaryhmät eivät voi automaattisesti jatkaa toimintaa Leader+-aloitteen yhteydessä. Päinvastoin komissio soveltaa uusia alueita koskevaa Leader-menetelmää ja suosii periaatteessa uusia ryhmiä. Tämä ei kuitenkaan sulje pois aiempia ryhmiä laajemmat alueet kattavien uusien ryhmien muodostamista. Arvoisa parlamentin jäsen mainitsee erityisesti Kastilia- La-Manchan tietyt kunnat, mutta komission tehtävänä ei ole antaa lausuntoa jonkun kunnan kuulumisesta tiettyyn toimintaryhmään, vaan tarkastaa, että tiedonannossa esitetyt edellytykset on täytetty. Tämä huomio koskee myös arvoisan parlamentin jäsenen mainitsemaa toimintaryhmää Asociación Concejo de Mancomunidad de Cabañeros, jonka toiminnan tulokset Cabañerosin luonnonpuiston alueella komissio hyvin tuntee. Kastilia- La-Manchan itsehallintoyhteisön Leader+-aloite esitettiin Espanjan viranomaisten asettamassa määräajassa. Komissio on esittänyt huomautuksensa, joista osa koskee alueen jakamista vyöhykkeisiin ja ryhmien valintatapaa. Tarkistettu ohjelma toimitettiin 16. heinäkuuta 2001, ja tehdyt korjaukset varmistavat vastedes tiedonannossa tarkoitettujen tavoitteiden noudattamisen. Tämän vuoksi komissio voi hyväksyä ohjelman. (1) EYVL C 139, 18.5.2000. (2) EYVL C 160, 26.6.1999.